畢叔茲可掃園賞牡丹
作者：敖陶孫
朝代：宋

paragraphs: 衣冠塞繁都，茂苑非夙昔。
雙鋪俯行渠，文簡相公宅。
是家固多賢，滿篋載春秋。
中有數畝園，頗復修風流。
新亭著高穩，佳木行清幽。
客來必置醴，井蛙挾其輈。
張燈看洛花，意作長門愁。
小却得一欣，凍壁纏蛟虬。
先朝補天手，翰墨皆其遊。
再拜閲帝書，局促虞褚歐。
平生實好奇，兩武布九州。
恍然駕閬風，坐我曲池頭。
竹間是茶煙，松風助颼颼。
梅食亦登盤，按行感良儔。
櫪馬喧午枕，土毛擷晨羞。
似聞屋東偏，萬指食鋤耰。
行當賣書籍，買鄰託羊求。
與公行灌園，第一營瓜疇。